Az Álmok (angolul "Dreams", japánul "Jume" 夢) 1990-ben bemutatott japán-amerikai mágikus realista film Kuroszava Akira "(黒沢明)" rendezésében. A nyolc rövidebb jelenetből felépülő alkotás forgatókönyvét Kuroszava írta, melyet saját visszatérő álmai inspiráltak. A történetek a rendező lélekfejlődésének útját tükrözik. Ez volt az első filmje, melynek forgatókönyvét egyedül írta. A film elkészítésében közreműködött George Lucas, Francis Ford Coppola és Steven Spielberg, zenéjét pedig Ikebe Sinicsiró szerezte. Az 1990-es cannes-i filmfesztivál versenyen kívül vetített nyitófilmjeként számos pozitív visszajelzést kapott. A japán kultúrára és szokásokra nagy hangsúlyt fektetnek, illetve különböző élethelyzeteket és életszakaszokat is bemutatnak a filmben.